## Indústria convoca les ajudes a l’impuls a la internacionalització amb 15 milions d’euros

*** Estes subvencions donen suport a la participació en fires internacionals i el desenrotllament dels plans de promoció internacional d’empreses valencianes
* Les pimes poden sol·licitar estes ajudes des del 6 de juny i fins al 31 de juliol**

La Conselleria d’Innovació, Indústria, Comerç i Turisme ha publicat la convocatòria de les ajudes de la Direcció General de Mamprenedoria i Internacionalització en matèria d’internacionalització i promoció exterior, per un import de 15.000.000 d’euros. L’orde d’ajudes, publicada este dimecres en el [DOGV](https://www.gva.es/va/inicio/procedimientos?id_proc=16796), està dirigida a pimes i agrupacions d’interés econòmic de la Comunitat Valenciana.

La consellera d’Innovació, Indústria, Comerç i Turisme, Marián Cano, ha explicat que, amb estes ajudes, “volem impulsar la internacionalització i la promoció exterior a través de la subvenció dels gastos de participació de les empreses en fires internacionals o en actuacions relatives al desenrotllament dels plans de promoció internacional”, entre altres conceptes. “El suport a la internacionalització de les empreses és una aposta estratègica per al Consell, i, per això, augmentem el pressupost d’estes ajudes un 4,16 %, fins als quinze milions d’euros; a més, incrementem la intensitat de l’ajuda fins al 70 %”, ha indicat Cano.

Per la seua banda, la directora general de Mamprenedoria i Internacionalització, Ester Olivas, ha destacat que, en l’actual convocatòria i com a novetat, “s’han ampliat els gastos subvencionables per participació en certàmens firals internacionals a tots els subministraments i assegurances, així com els gastos d’allotjament i desplaçament a les activitats promogudes per Ivace+i Internacional”.

Les empreses interessades poden sol·licitar estes ajudes per a gastos subvencionables realitzats entre l’1 de juny de 2024 i el 31 de maig de 2025. Les empreses afectades per la dana podran sol·licitar estes ajudes per a gastos realitzats entre l’1 de juny i el 31 d’octubre per tindre una convocatòria específica per a la resta del període.

**Conceptes subvencionables**

Es consideren gastos subvencionables els relacionats amb la participació, de manera agrupada o individual, en els certàmens firals internacionals celebrats en l’estat espanyol i reconeguts amb este caràcter per la Secretaria d’Estat de Comerç del Ministeri d’Indústria, Comerç i Turisme, així com les que celebren fora d’Espanya.

En este àmbit, es dona suport a la contractació de l’espai (metres quadrats), assegurances, quotes d’inscripció o registre, subministraments, *pack* màrqueting digital obligatori, l’enviament de mostres per empreses especialitzades als certàmens firals internacionals i els servicis professionals de disseny de l’estand.

També s’inclouen els gastos d’allotjament i desplaçament per a l’assistència a fires internacionals, *showrooms*, congressos o similars, missions comercials organitzades per organismes públics, entitats publicoprivades o associacions empresarials, sempre que se celebren fora d’Espanya, així com per a qualsevol activitat promoguda per Ivace+I Internacional.

Així mateix, s’inclouen els gastos relacionats directament amb accions de màrqueting per a l’execució del pla de promoció internacional, els servicis relacionats amb el procés de registre de marca i vigilància o altres servicis de propietat industrial fora d’Espanya, a excepció de les taxes.

Se sumen els servicis relacionats amb el procés de certificació, homologació i registre necessaris per a la comercialització internacional dels productes, la publicitat i el material promocional, els gastos per nova contractació de personal qualificat per a executar el pla de promoció internacional de l’empresa, així com altres servicis i gastos directament relacionats amb la realització o participació en accions de promoció internacional, celebrades de manera virtual o presencial, per a captació i /o consolidació de clientela en l’estranger.

**Termini sol·licitud i intensitat de l’ajuda**

Estes ajudes estan dirigides a les pimes i agrupacions d’interés econòmic de la Comunitat Valenciana i el termini de sol·licitud comença el 6 de juny de 2025 i acaba el 31 de juliol. En la convocatòria actual s’ha ampliat la intensitat de l’ajuda fins al 70 %. La presentació de sol·licituds i la documentació annexa per a l’obtenció de les ajudes regulades en la present convocatòria es farà de manera telemàtica.

Fecha: 28/05/2025